ΓΡΑΠΤΗ ΕΡΩΤΗΣΗ E-3498/97 υποβολή: Nikitas Kaklamanis (UPE) προς την Επιτροπή (10 Νοεμβρίου 1997)

Θέμα: Παιδεραστία σε Βρεφονηπιακό Σταθμό που ανήκει στην Ε.Ε.

Εφιαλτικές πληροφορίες είδαν το φως της δημοσιότητας σύμφωνα με τις οποίες στο Βρεφονηπιακό Σταθμό «CLOVIS» που ανήκει στα Κοινοτικά Όργανα σημειώθηκαν κρούσματα παιδεραστίας και σεξουαλικής κακομεταχείρισης σε νήπια, 2,5 και 3 ετών από υπαλλήλους ιδιωτικής εταιρείας που είχαν επιφορτισθεί με τη φύλαξή τους.

Μάλιστα, οι Ενώσεις του Προσωπικού των Κοινοτικών Οργάνων ζήτησαν την άμεση παρέμβαση του Επιτρόπου κ. Λίκανεν για το θέμα.

Θα ήθελα να πληροφορηθώ από την Ευρωπαϊκή Επιτροπή πώς προτίθεται να αντιδράσει σε αυτή την κατάσταση, πώς θα διασφαλίσει ότι η ακεραιότητα των παιδιών θα περιφρουρηθεί, καθώς και το ότι οι υπεύθυνοι της κτηνώδους αυτής ενέργειας να τιμωρηθούν;

Απάντηση του κ. Liikanen εξ ονόματος της Επιτροπής (13 Ιανουαρίου 1998)

Οι κατηγορίες για κρούσματα παιδεραστίας σε βρεφονηπιακό σταθμό για τα παιδιά των υπαλλήλων των ευρωπαϊκών οργάνων αποτέλεσαν το αντικείμενο άρθρων σε ορισμένες εφημερίδες κατά τις τελευταίες εβδομάδες.

Οι σχετικές ανακρίσεις υπάγονται στην αρμοδιότητα των βελγικών αρχών και όχι της Επιτροπής. Συγκεκριμένα, από τον Ιούνιο 1997, ασχολείται με το θέμα αυτό η Εισαγγελία Βρυξελλών.

Από την αρχή της υπόθεσης αυτής, η Επιτροπή προσπάθησε να ενεργήσει προς το συμφέρον των άμεσα ενδιαφερομένων παιδιών και γονέων, και έκανε ότι μπορούσε για να βοηθήσει τις δικαστικές αρχές στο ανακριτικό έργο τους. Επέτρεψε σε αυτές την πρόσβαση στο κτίριο του βρεφονηπιακού σταθμού ευθύς μόλις παρελήφθη το σχετικό αίτημα. Αυτό επιβεβαιώθηκε και από την Εισαγγελία Βρυξελλών στις 14 Νοεμβρίου 1997, σε συνέντευξη τύπου, κατά την οποία υπενθυμίστηκε, μεταξύ άλλων, η ανάγκη να τηρείται το απόρρητο των ερευνών τόσο για να μη διακινδυνεύει το ανακριτικό έργο όσο και για να γίνει σεβαστή η απόλυτα δικαιολογημένη ανησυχία των γονέων ως προς την προστασία των παιδιών τους.

Ο ρόλος συνεπώς της Επιτροπής ήταν να παρασχεθεί η βοήθεια που της ζητήθηκε, να λάβει τα μέτρα που είναι δυνατόν να ληφθούν για να εξασφαλιστεί η ασφάλεια των παιδιών, να πληροφορήσει τους γονείς και να παράσχει σε αυτούς βοήθεια. Στο πλαίσιο αυτό έγιναν πολλές ανακοινώσεις προς το προσωπικό, πραγματοποιήθηκαν ενημερωτικές συγκεντρώσεις των γονέων και διοργανώθηκαν συγκεντρώσεις ευαισθητοποίησης από την οργάνωση S.O.S. Enfants σε συνεργασία με τους συλλόγους γονέων, ενώ παράλληλα ο Επίτροπος που είναι επιφορτισμένος με θέματα προσωπικού δέχτηκε δύο φορές τους εκπροσώπους του προσωπικού και τους συλλόγους γονέων, και ενισχύθηκαν οι διατάξεις ασφαλείας του κτιρίου του βρεφονηπιακού σταθμού.

Εξάλλου, η Επιτροπή ενέτεινε τον έλεγχο που ασκεί επί της ποιότητας του προσωπικού που απασχολείται από την ιδιωτική εταιρεία η οποία έχει τη διαχείριση του βρεφονηπιακού σταθμού Clovis σύμφωνα με τη σύμβαση που υπεγράφη με αυτήν τον Ιούνιο 1995. Επίσης, ζήτησε από τη διεύθυνση του βρεφονηπιακού σταθμού να λάβει, εν αναμονή των πορισμάτων της ανάκρισης, τα συντηρητικά μέτρα που υπάγονται στην αρμοδιότητά της και που μπορούν να ληφθούν προκειμένου να περιφρουρηθεί η ευημερία των παιδιών.

Η σχετική τιμωρία δεν μπορεί φυσικά να συζητηθεί πριν υπάρξει η επιβεβαίωση της ενδεχόμενης ενοχής εκ μέρους των αρμόδιων δικαστικών αρχών.